

**Kuoringan järviyhdistys ry**

**Toimintakertomus 2023**

**Yleistä**

Kuoringan järviyhdistyksen tarkoituksena on edistää vesien- ja ympäristönsuojelua sekä -hoitoa ja kunnostusta Kuoringalla.

Tarkoituksensa toteuttamiseksi yhdistys harjoittaa tiedotus-, tutkimus- ja valistustoimintaa, järjestää kokouksia, kursseja, seminaareja ja talkoita, toimii tarvittaessa Kuorinka-järven edun valvomiseksi viranomaisten kanssa ja tuomioistuimissa, suunnittelee, toteuttaa ja hallinnoi Kuorinka-järven kunnostustoimia, ylläpitää toimintansa edellyttämää yhteyttä viranomaisiin, toimii tarvittaessa yhteistyössä muiden vesien- ja ympäristönsuojelutyötä sekä -hoitoa ja kunnostusta tekevien järjestöjen kanssa sekä harjoittaa muuta vastaavaa Kuorinka-järven hyväksi tapahtuvaa toimintaa.

***Kuoringan veden laatu***

Kuoringan vedenlaadun havainnointi on alkanut 1960-luvun alussa. Kuoringalla toteutetaan ympäristöhallinnon ylläpitämää valtakunnallista vedenlaadun pitkäaikaismuutosten seurantaa. Vesipuitedirektiivin mukaisen pintavesien seurantaohjelman uudistuksen myötä Kuoringan vedenlaatua on seurattu vuodesta 2010 alkaen 3 vuoden välein.

Kokonaisuudessaan Kuoringan vedenlaadussa ei Pohjois-Karjalan ELY-keskuksen mukaan ole viimeisimpien vedenlaatutulosten perusteella havaittavissa muutoksia. Vuonna 2023 ei tehty vedenlaadun seurantaa, sillä kertomusvuosi oli seurantaohjelman välivuosi.

Varmistettuja sinilevähavaintoja eikä ilmoituksia vedenlaadun huolestuttavista ilmiöistä Kuoringalta ei viime kesänä tullut ELY-keskuksen tietoon lainkaan.

***Kalasto***

Kuorinka on mukana järvien kalaston seurantaohjelmassa. Ohjelman mukaisia koekalastuksia ei tehty vuonna 2023, sillä niitä pannaan toimeen harvemmin kuin jokavuotisesti, ja viimeisin koekalastus pantiin toimeen vuonna 2022.

Vuonna 2023 Kuorinkaan istutettiin 2000 harjusta ja 1000 siikaa.

***Kunnostusten suunnittelu ja toteuttaminen***

Aloitettiin Taninpuron, Tatjananpuron ja Kokinpuron uomaeroosion vähentämiseksi puronreunojen ja ojien pengerrys, porrastus ja vahvistaminen. Purouomien kunnostusta jouduttiin siirtämään eteenpäin kesältä 2023 erittäin suuren sadannan vuoksi. Maaperä ei kestänyt kiviaineksen siirtoa, ja ilman niitä uomien kunnostusta ei voitu tehdä. Kunnostuksiin tarvittava kiviaines saatiin kuitenkin hankittua, ja työ tehdään vuonna 2024, jos resurssit siihen riittävät.

 Suurin kohde kunnostusten osalta oli rakentaa kosteikko Taninpuron alapäähän. Rakentaminen suunniteltiin toteutettavaksi kesällä 2023, samalla oli tarkoitus toteuttaa purouoman kunnostus. Kosteikon rakentaminen kuitenkin jumittui yhden maanomistajan vastustukseen. Maapohjan käytöstä ja lunastamisesta käytiin neuvotteluja koko hankekauden 27.11.2020 – 30.11.2023 ajan. Välillä näytti jo lupaavalta, mutta lopulta emme päässeet yhteisymmärrykseen asiasta. Siitäkin huolimatta, että Liperin kunta tarjoutui lunastamaan maapohjan markkinahintaan.

Toteutettiin järviruokokasvillisuuden niittotalkoot järven pohjois- ja eteläpäässä.

***Viestintä***

Yhdistyksellä oli sekä Facebook-ryhmä että verkkosivut. Vuoden lopussa facebook- ryhmässä oli 241 henkilöä.

Järviyhdistyksen esitettä jaettiin useissa yleisötilaisuuksissa. Osallistuttiin Salokylän kyläyhdistyksen tapahtumaan 25.2.2023 ja Liperin leipäpäivään 30.9. yhdistyksen omalla osastolla, joissa kerrottiin Kuoringasta.

Järjestettiin viestinnällinen seminaari, aiheena päivitetyt vedenlaatutiedot ja koekalastusten tulokset.

Suunniteltiin toinen järvestä ja järviyhdistyksestä kertova opastaulu, joka pystytetään paikalleen Tuuranniemen venevalkamaan kesällä 2024.

**Opastaulu levähdysalueelle**

Suunniteltiin ja toteutettiin järvestä ja järviyhdistyksestä kertova opastaulu, joka sijoitettiin levähdysalueelle.

***Yhteistyö***

Yhteistyö erityisesti Pohjois-Karjalan ELY-keskuksen ja KAIPO-verkon eli Kainuun ja Pohjois-Karjalan vesistökunnostusverkon kanssa oli vilkasta. Kuoringan järviyhdistyksellä oli yhteistyökumppanuus Liperin kunnan kanssa, ja osana yhteistyötä osallistuttiin mökkiläispäivän järjestämiseen. Yhdistyksen esittelymateriaalin lisäksi esillä oli vesi- ja kasvillisuusnäytteitä.

Liperin mökkiläistoimikunnassa Kuoringan mökkiläisiä edusti Anne Holmberg.

***Hallinto***

Yhdistyksen vuosikokous pidettiin 28.6.2023, osallistujia oli17.Yhdistyksen asioita hoiti vuosikokouksessa valittu hallitus, johon kuuluivat Jari Rouvinen, puheenjohtaja, Esko Päivinen, Leila Kontkanen, Harri Kallberg, Ilkka Päivinen, Hannele Mikkanen ja Liisa Oura, sihteeri. Varajäseniä olivat Juhani Kontkanen, Eero Oura, Jari Huikuri, Jouni Pekonen, Tarja Riikonen ja Henriikka Koivu-Kärnä. Toiminnantarkastajana toimi Hannele Jokiniemi. Hallitus valitsi keskuudestaan varapuheenjohtajaksi Esko Päivisen, sihteeriksi Liisa Ouran ja varainhoitajaksi Leila Kontkasen.

Hallitus piti kolme kokousta, lisäksi hallituksen keskinäinen yhteydenpito oli vilkasta.

Jäseniä yhdistyksessä 31.12.2023 oli 45.

***Talous***

Yhdistyksen tulolähteet olivat valtionavustus, Liperin kunnan myöntämät avustukset, Kuoringan osakaskunnalta saatu tuki sekä jäsenmaksut. Tärkeimmän tulolähteen, valtionavustuksen hankkeelle ”Kuoringan kunnostus ja Natura-luontotyypin turvaaminen”, määräaika päättyi 30.11.2023. Valtion avustuksen viimeisen erän loppumaksatus saatiin 8.12.2023 ja Liperin kunnan myöntämä rahoitus saatiin 7.11.2023.

Yhdistys toimii vapaaehtoisvoimin eli palkkoja tai palkkioita ei maksettu. Jäsenmaksuina saadut tulot ovat tuiki tärkeä osa rahoitusta. Tilinpäätös osoitti 17 461,81 € ylijäämää, joka on paljolti varattu kunnostustöihin.

Jäsenmaksut henkilöjäseneltä olivat 30 euroa, yhteisöjäseneltä 50 euroa ja kuntajäseneltä 100 euroa.